text: 
  Suzanne Swannie, dansk tekstilkunstner som drevet af ren eventyrlyst 
  flyttede til New Foundland for 25 år siden, har taget flotte 
  fotografier med hjem på den årlige sommerferie hos sin mor Bitten 
  Mørch. De er af hendes hidtil største udsmykningsopgave i det nye 
  kommunikationsinstitut ved Mount St. Vincent University i Halifax, den 
  canadiske provins Nova Scotia.
  
  Det var provinsens " statens kunstfond ", Canadian Council, der gav 
  hende opgaven, idet de kendte hendes arbejder, hendes industrielle 
  designerfaringer, hidtil løste indretningsopgaver og fornemmelse for 
  lokale håndværkstraditioner.
  
  Under loftet i den kæmpestore forhal til instituttet svæver nu Suzanne
   Swannies seks gange to meter pyramidalske rumskulptur, som hun 
  egentlig har udtænkt som en slags hyldest til telefonens opfinder.
  
  Alexander Graham Bell ( 1847-1922 ), som for kun 116 år siden 
  opfandt det elektriske snakketøj, telefonen, boede mange år i Halifax, 
  og Suzanne Swannie fandt inspirationen til skulpturen i nogle af hans 
  arbejdspapirer, bl.a. skitser til drager og en komponent med en 
  ligesidet trekant konstrueret som pyramide-bygningselement.
  
  
  
  